Love NBA-történelmet írt
Kevin Love sorozatban 52. meccsén ért el dupla-duplát az NBA-ben, ezzel az erre vonatkozó rangsor élére lépett, mindössze 22 esztendősen.
Pedig nem indult jó előjelekkel számára az Indiana Pacers elleni mérkőzés, a találkozó előtt ugyanis arról lehetett hallani, hogy fáj a térde, így erősen kérdésessé vált a játéka, a meccs előtt kapott végül zöld jelzést.

Nem halogatta sokáig a rekorddöntést, már a második negyed közepén dupla-dupláig jutott (két statisztikában is kétszámjegyű mutatót csinált), ezzel pedig megdöntötte a legendás Moses Malone csúcsát, immáron 52-es a leghosszabb széria az ABA és az NBA egyesülése óta – és elnézve Love formáját, ki tudja mikor lesz vége.

Csapata, a Minnesota Timberwolves ráadásul kiütéses győzelmet aratott, 101-75-re verték az Indianát, Love mindössze 27 perc alatt szerzett 16 pontot és 21 lepattanót.

A Boston Celtics némi meglepetésre kikapott a Los Angeles Clipperstől hazai pályán, a nemrég LA-be cserélt Mo Williams 28 pontot jegyzett. A Clippers sorozatban negyedik meccsét nyerte meg, míg a Celtics öt siker után kapott ki először.

Az Oklahoma City Thunder a tavalyi pontkirálya Kevin Durant, illetve Russel Westbrook vezérletével győzte le hosszabbításban a Philadelphiát: Durant 34 ponttal és 16 lepattanóval, Westbrook 27 egységgel és 12 assziszttal zárta az összecsapást.

A New York Knicks Memphisben nyert meg egy kiélezett csatát, a 31 ponttal záró Carmelo Anthony az utolsó másodpercekben egy távoli dobással felelt Zach Randolph hárompontos (mezőnykosár és büntető formájában) akciójára.

A San Antonio Spurs hazai pályán verte a Detroit Pistonst, a Srkantyúsok már az első negyedben 40-et dobtak.

Eredmények:
New Jersey Nets-Golden State Warriors 94-90
Philadelphia 76ers-Oklahoma City Thunder 105-110 – hosszabbítás után
Toronto Raptors-Utah Jazz 94-96
Charlotte Bobcats-Chicago Bulls 84-101
Boston Celtics-Los Angeles Clippers 103-108
New Orleans Hornets-Dallas Mavericks 93-92
Milwaukee Bucks-Cleveland Cavaliers 110-90
Minnesota Timberwolves-Indiana Pacers 101-75
Memphis Grizzlies-New York Knicks 108-110
San Antonio Spurs-Detroit Pistons 111-104
Sacramento Kings-Orlando Magic 102-106
Sport